ЛIыхъужьхэр зэи ящыгъупщэнукъым
Къэбэрдей-Балъкъэрым къэкIуащ Абхъаз Республикэм и Гагрэ къалэм щыщ еджакIуэ цIыкIухэмрэ абыхэм я егъэджакIуэхэмрэ. Куржы-Абхъаз зауэм щыгъуэ (1992 — 1993 гъгъ.) Гагрэ къалэр бийм къаIэщIэзыгъэкIыжу хэкIуэда адыгэ щIалэхэм я унагъуэхэм щыIащ ахэр.
Япэ щIыкIэ Абхъазым и утым пэкIу щрагъэкIуэкIащ, Къэбэрдей-Балъкъэрым щыщу зауэм хэкIуэда щIалэхэр ягу къагъэкIыжу. Мамырыгъэм щIэзэуахэм я фэеплъым удз гъэгъахэр тралъхьащ.
КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин жиIащ я къежьапIэр, лъэпкъ тхыдэр щIэблэм ящIэн, лIыхъужьхэм я фэеплъыр зыщамыгъэгъупщэу псэун зэрыхуейр.
— Куржы-абхъаз зэпэщIэтыныгъэр зэриухрэ илъэс 20 зэрырикъумкIэ сынывохъуэхъу. ДяпэкIэ зауэ фымылъагъуу, фефIакIуэу Тхьэм фигъэпсэу, — жиIащ Къумахуэм.
Абхъазым и ЛIыхъужь, а республикэм зыхъумэжыныгъэмкIэ и министру щыта генерал-лейтенант Сосналы СулътIан и щхьэгъусэ Любовь къыхигъэщащ къуэш республикэм къыщхьэщыжыну жэрдэм зыщIа ди щIалэхэм я гъащIэм щымысхьу мамырыгъэм зэрыщIатар.
— Зауэ нэужьым къалъхуа, зи гур зэIуха сабийхэм фоч уэ макъ зэи зэхэвмыхыну Тхьэм жиIэ! Мамырыгъэ, насып, ехъулIэныгъэ фи куэдыну сынывохъуэхъу, — жиIащ Сосналы Любовь.
Зэрахьа лIыгъэмрэ къагъэлъэгъуа хахуагъэмрэ папщIэ Леон орденыр зыхуагъэфэщахэу Науржан Ибрэхьим (Налшык къалэ), Къаныкъуэ Нурхьэлий (Дыгулыбгъуей къуажэ), Алъхъэс Хьэсэн (Нарткъалэ) сымэ я цIэхэр зытет жэз гъэжахэр Гагрэ къалэ администрацэм и жэрдэмкIэ ягъэхьэзыращ. ЛIыхъужьхэр щыпсэуа унэхэм ныбжьыщIэхэр чэзууэ кIуэурэ ахэр ираIулIащ.
Науржан Ибрэхьим и ныбжьэгъу, зауэм хэта, Абхъазым и ЛIыхъужь Мэрзей Аслъэнбэч къыхигъэщащ щIалэхэм апхуэдэ лIыгъэрэ хахуагъэрэ къазэрылъыкъуэкIар я адэ-анэхэм зэрафIыщIэр, ныбжьыщIэхэр Абхъазым къызэрикIамрэ я щхьэхуитыныгъэм щIэбэну хэкIуэдахэр зэращымыгъупщэмрэ гуапэ зэрыщыхъуар.
Сабийхэр щеджэр 1-нэ курыт еджапIэу Гагрэ дэтращ, и унафэщIыр Мукбэ Татьянэщ. Абы зэрыжиIамкIэ, еджапIэм щIэсхэм музей къызэIуахынущ, я къалэр бийм къезыгъэла зауэлIхэм хухэхауэ. Абы щIалъхьэнущ, псалъэм папщIэ, Дыгулыбгъуей щыщ, илъэс 14 зи ныбжь Къаныкъуэ Илианэ и адэ къуэш Къаныкъуэ Нурхьэлий теухуауэ игъэхьэзыра буклетыр.
Абхъазым къикIахэр ягъэхьэщIащ Бахъсэн къалэ, Аруан район администрацэхэм я лэжьакIуэхэм. Гупыр Сосналы СулътIан и кхъащхьэм кIуэри, удз гъэгъахэр тралъхьащ. «Горянка» газетым и редактор нэхъыщхьэ, усакIуэ, «Жан» республикэ зэгухьэныгъэм и унафэщI Къаныкъуэ Заринэ абыхэм зыщригъэплъыхьащ дэрбзэр Сэралъп Мадинэ и арт-центрым.
ТЕКIУЖЬ Заретэ.
Сурэтыр МАМИЙ Руслан трихащ.
